Kirjoittaja on vapaa toimittaja ja Suomen Kuvalehden avustaja.

Tämä on liian kummallista.

Tivi kertoi eilen, että suomalaismies on rakentanut ammattimaisen näköisen piraattisaitin, jonka kautta voi katsoa uutuuselokuvia Popcorn Timen tyyliin. Saitin nimi on Flixmore, siis Netflixiin viitaten. Tekijänoikeuksille viitataan kintaalla: palvelussa on elokuvia, jotka eivät ole tulleet vielä Suomessa elokuvateattereihin – silti jopa suomenkielisellä tekstityksellä.

Oikeuteenhan tuollaisesta pian mennään – meininki on suoraviivaisen törkeää ja syyllinen astui kätevästi itse esiin.

Mies, Mikko Vapaavuori, tulei tosiaan tänään Tivin jutussa esiin omalla nimellään. Käytännössä hän myöntää olevansa rikollinen. Vapaavuori toteaa, että palvelu vain linkittää toisiin lähteisiin, mutta hän kuitenkin kerää saitin liikenteestä mainosrahaa.

”Internet on sitä varten, että sieltä löytyy tietoa, jota voi jakaa”, Vapaavuori perustelee toimintaansa ja sanoo halunneensa herättää keskustelua.

Perustelu debatin tärkeydestä ei taida aivan mennä läpi, kun ollaan leivättömän pöydän ääressä. Vaikka itse jakamisesta ei olisikaan kyse, tekijänoikeuksia loukkaavan toiminnan ammattimaisuudesta riittänee todisteeksi jo mainosten myyminen domainilla, joka on varattu ihan omalla nimellä.

Vapaavuoren ajatusta jatkaen voisi vitsailla: vankila on sitä varten, että sieltä löytyy sellejä, joita rikolliset voivat jakaa.